ครม.อนุมัติให้คลังขายหุ้นย่อย
ครม.ไฟเขียวปลดล๊อคให้ คลังขายหุ้นยิบย่อยที่ถืออยู่ต่ำกว่า 50% ได้ กรณ์เล็งขายทั้งหุ้น บุญรอด-ช่อง7 และทรัพย์สินของจอมพลถนอม
1 มี.ค. 2554

ครม.ไฟเขียวปลดล๊อคให้ คลังขายหุ้นยิบย่อยที่ถืออยู่ต่ำกว่า 50% ได้ กรณ์เล็งขายทั้งหุ้น บุญรอด-ช่อง7 และทรัพย์สินของจอมพลถนอม 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) อนุมัติตามที่กระทรวงการคลังเสนอเรื่องการจำหน่ายหลักทรัพย์ของรัฐ โดยให้ยกเลิกมติครม. เมื่อวันที่ 26 ม.ค. 2542 ที่กำหนดให้การจำหน่ายหุ้นที่กระทรวงคลังถือต่ำกว่า 50 % ต้องดำเนินการในช่วงที่เศรษฐกิจฟื้นตัวและภาวะตลาดทุนเอื้ออำนวย 
ทั้งนี้การยกเลิกมติดังกล่าวจะทำให้กระทรวงการคลังสามารถจำหน่ายหลักทรัพย์ที่ไม่ได้จดทะเบียนในตลาดหลักทรัพย์แห่งประเทศไทย และหุ้นที่กระทรวงการคลังถือต่ำกว่า 50% มีลักษณะดังนั้นคือ หลักทรัพย์ที่ได้มาจากการยึดทรัพย์ หรือหลักทรัพย์ที่ได้มาโดยนิติเหตุ 
รวมทั้งหลักทรัพย์ที่ได้รับโอนมาจากส่วนราชการอื่นเนื่องจากหมดความจำเป็นตามนโยบายรัฐ และหลักทรัพย์อื่นที่ภาครัฐไม่มีความจำเป็นต้องถือไว้เนื่องจากไม่มีผลต่อการพัฒนาประเทศ 
"รมว.คลังชี้แจงใน ครม.ว่ามีหุ้นบางยริษัทที่คลังถืออยู่เช่น บุญรอดบริวเวอรี่ 5% บริษัทกรุงเทพวิทยุโทรทัศน์ หรือช่อง 7 ก็ถืออยู่ 4 %  ส่วนหลักทรัพย์ที่มาจากการยึดทรัพย์ก็มีของจอมพล ถนอม กิตติขจร ซึ่งหลักทรัพย์บางส่วนเป็นหุ้นที่ถือไว้แต่ไม่มีผลต่อการพัฒนาประเทศแล้ว จึงต้องการที่จะทยอยขายออกไป"นายวัชระกล่าว 
นอกจากนี้ ครม.ยังให้การจำหน่ายหุ้นดังกล่าวเป็นอำนาจของกระทรวงการคลัง เป็นผู้พิจารณาวิธีการจำหน่าย ราคาหุ้นที่จะจำหน่าย และดำเนินการในส่วนที่เกี่ยวข้องกับการจำหน่ายหุ้นในทางที่ก่อให้เกิดประโยชน์สูงสุดต่อภาครัฐ และนำเงินเข้าบัญชีเงินฝากเพื่อการซื้อหุ้นตามระเบียบกระทรวงการคลังว่าด้วยการจำหน่ายหุ้นและซื้อหุ้นของส่วนราชการ เพื่อนำเงินดังกล่าวไปใช้ในการลงทุนในกิจการต่างๆ ตามแผนของกระทรวงการคลังต่อไป